Wêreldrenosterdag gevier | Die Nuus in Afrikaans - Koerant.co.za
"Vyf renosterspesies vir altyd!"
Dit is die tema van vanjaar se Wêreldrenosterdag wat vandag gevier word.
Wêreldrenosterdag word van 2010 af jaarliks gevoer om die publiek bewus te maak van die lot van renosters wat stropers ten praai val.
Suid-Afrika, wat nou die grootste bevolkings van die swart- en witrenosters huisves, word toenemend deur stropersindikate geteiken. In 2007 is slegs 13 renosters in die land gestroop, in 2008 was dit 83, en toe 122, 333 en verlede jaar 448. Vanjaar is teen 3 September 373 renosters gestroop, waarvan 241 in die Krugerwildtuin.
Vanjaar is reeds 176 stropers, tien bodes en 17 kopers aangekeer.
Die WWF het Suid-Afrika onlangs in 'n verslag 'n geelkaart gegee oor sy hantering van bedreigde spesies. In die verslag loop veral Viëtnam deur as sondebok as bestemming vir renosterhoring, terwyl Thailand 'n rooi kaart kry oor sy gebrekkige wetgewing en wetstoepassing om handel in olifanttande te keer. China kry 'n geelkaart vir ivoorhandel.
Indië en Nepal kry groen kaarte vir hul bewaring van bedreigde spesies. Nepal word geloof omdat daar in 2011 geen voorvalle van renosterstropery in dié land aangemeld is nie.
Die verslag het gevolg terwyl 'n groot deel van die wêreld se omgeebevolking nog die naarheid in is oor die nuus dat die laaste Javaanse renoster onlangs in Viëtnam gestroop is.
Ook die ander Asiatiese spesies se voortbestaan word ernstig bedreig, wat beteken dat die sindikate hul gierige oë op Suid-Afrika rig, waar wildboere daarin geslaag het om 'n redelike witrenosterbevolking te bestendig.
Dit beteken ook dat die Indonesiese regering nog meer op hul hoede moet wees vir stropers, aangesien nog net 60 die Javaanse renosters in die Ujong Kulon-natuurresrvaat voorkom.
Wat renosters in Afrika betref: die getalle witrenosters wat nog oor is, lyk heelwat beter as dié in Asië. Na raming is daar nog meer as 14 000 witrenosters oor. Dit is egter ook nie die volle verhaal nie – van die noordelike subspesie is waarskynlik geen oorlewendes in die natuur oor nie, en slegs enkeles in dieretuine. Onlangse berigte lui dat dit nie meer die geval is nie.
Swart renosters se getalle het sedert 1960 skerp afgeneem van sowat 70 000 tot nog net sowat 2 400 in 1995. Ook hier is die situasie nie heeltemal eenvoudig nie; van die vyf subspesies het een heeltemal uitgesterf, terwyl van die ander subspesies se voortbestaan ook ernstig bedreig word.